REGOLAMENT TAL-KUNSILL (KE) Nru 564/2009
tal-25 ta’ Ġunju 2009
li jemenda r-Regolament (KE) Nru 1255/96 li jissospendi b’mod temporanju d-dazji awtonomi tat-tariffi doganali komuni fuq ċerti prodotti industrijali, agrikoli u tas-sajd
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 26 tiegħu,
Wara li kkunsidra l-proposta tal-Kummissjoni,
Billi:
(1)
Hija fl-interess tal-Komunità li tissospendi totalment id-dazji awtonomi tat-tariffi doganali komuni fuq numru ta’ prodotti ġodda li ma ġewx elenkati fl-Anness tar-Regolament tal-Kunsill (KE) Nru 1255/96 (1).
(2)
Il-kodiċijiet NM u TARIC 0304296110, 0304999931, 3902909097, 3903909085, 7410210070, 7606129120 u 7606129320 għal ħames prodotti li huma attwalment elenkati fl-Anness tar-Regolament (KE) Nru 1255/96 għandhom jitħassru peress illi ma għadux fl-interess tal-Komunità li tmantni sospensjoni fuq id-dazji awtonomi tat-tariffi doganali komuni għal dawn il-prodotti.
(3)
Jinħtieġ li tiġi emendata d-deskrizzjoni ta’ 32 sospensjoni fl-Anness tar-Regolamnet (KE) Nru 1255/96 sabiex ikunu kkunsidrati l-iżviluppi tekniċi tal-prodott u t-tendenzi ekonomiċi fis-suq. Dawk is-sospensjonijiet għandhom jitħassru minn dak l-Anness u jiġu inseriti mill-ġdid bħala sospensjonijiet ġodda bl-użu ta’ deskrizzjonijiet ġodda. Għal raġunijiet ta’ ċarezza, dawk is-sospensjonijiet għandhom ikunu mmarkata b’asterisk fl-ewwel kolonna tal-Anness I u tal-Anness II ta’ dan ir-Regolament.
(4)
L-esperjenza turi l-ħtieġa ta’ data ta’ skadenza fir-rigward tas-sospensjonijiet elenkati fir-Regolament (KE) Nru 1255/96 biex jiġi żgurat li tibdiliet teknoloġiċi u ekonomiċi jkunu ġew ikkunsidrati. Dan m’għandux jeskludi t-terminazzjoni qabel il-waqt ta’ ċertu miżuri jew il-kontinwazzjoni tagħhom lil hinn minn dak il-perjodu, jekk tressqu raġunijiet ekonomiċi, b’konformità mal-prinċipji stabbiliti fil-Komunikazzjoni tal-Kummissjoni tal-1998 li tikkonċerna s-sospensjonijiet u l-kwoti tat-tariffi awtonomi (2).
(5)
Ir-Regolament (KE) Nru 1255/96 għandu għalhekk jiġi emendat kif meħtieġ.
(6)
Ladarba s-sospensjonijiet stabbiliti f’dan ir-Regolament għandhom ikollhom effett mill-1 ta’ Lulju 2009, dan ir-Regolament għandu japplika mill-istess data u jidħol fis-seħħ immedjatament. Fir-rigward ta’ prodotti bil-kodiċi NM u TARIC 9001900060, id-deskrizzjoni l-ġdida għandha tkun applikata mill-1 ta’ Jannar 2009,
ADOTTA DAN IR-REGOLAMENT:
Artikolu 1
L-Anness tar-Regolament (KE) Nru 1255/96 huwa emendat kif ġej:
(1)
jiġu inseriti l-linji tal-prodotti elenkati fl-Anness I ta’ dan ir-Regolament;
(2)
jitħassru l-linji tal-prodotti li għalihom il-kodiċijiet NM u TARIC huma stabbiliti fl-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu japplika mill-1 ta’ Lulju 2009. Madankollu għandu japplika mill-1 ta’ Jannar 2009 għad-deskrizzjoni ta’ prodotti bil-kodiċi NM u TARIC 9001900060 kif stabbilit fl-Anness I ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, il-25 ta’ Ġunju 2009.